Vaalharts-moorde: ‘Niks maak sin nie’Trudie de Beer en Heidie Taljaard (Foto: Anja van der Merwe, Maroela Media) Die familie van die vermoorde Dan (83), Breggie (73) en Elzabie Brand (54) probeer twee jaar ná hul dood steeds sin maak van hul geliefdes se “onnodige” en “grusame” dood. Die verhoor in die saak van die Brand-gesin het Maandag ná meer as twee jaar ná die Brands se moord begin. Hulle is in 2020 op hul kleinhoewe in Magogong, naby Hartswater in die Noord-Kaap, vermoor. Die saak is verskeie kere uitgestel weens onder meer uitstaande DNS-uitslae by die polisie. Trudie de Beer (53), Heidie Taljaard (48) en haar man, Wikus (51), het Sondag van onderskeidelik Potchefstroom in Noordwes en Brackenfell in die Wes-Kaap na Kimberley in die Noord-Kaap gery om die hofsaak by te woon. “Ons is baie verlig die saak kan uiteindelik begin. Ons het baie vrae oor wat presies gebeur het en hoop ons kan antwoorde uit die hofsaak kry,” sê Trudie en Heidie, die dogters van Dan en Breggie. Elzabie, Breggie en Dan Brand. “Dit was twee jaar wat ons elke dag ’n berg moes uitklim. In jou kop vorm jy ’n idee van hoe en wat gebeur het. Dit is soos ’n legkaart wat jy in jou kop probeer bymekaarsit,” sê Wikus. “Waarom is hulle vermoor? Jy maak nie mense dood vir slegs twee karre nie. Dit maak nie sin nie.” Die Brand-gesin se liggame is op 29 Julie 2020 in die Taung-omgewing, Noordwes, gevind. Dit het gevolg nadat ’n familievriend twee dae tevore (27 Julie) agtergekom het dat die gesin, asook hul motors, weg is. Die slagoffers is vermoedelik reeds die Sondagmiddag (26 Julie) ontvoer tydens ŉ aanval op hul kleinhoewe. Daar was tekens van ŉ struweling en bloedspatsels in die huis. Donald Seoleseng (21), Tshepo Visagie (36), Realeboga Manyedi (20), Kgomotso Mpulwana (43) en Tsepaone Melato (20) het Maandag in die hooggeregshof in Kimberley verskyn. Alle klagte teen Manyedi is laat vaar en die staat gaan Dinsdag aandui of hy hom as staatsgetuie in die saak gaan gebruik. Die ander vier staan tereg op drie aanklagte van moord, een aanklagte van roof met verswarende omstandighede, drie aanklagte van ontvoering en drie aanklagte van dwarsboming van die gereg. Seoleseng word ook daarvan aangekla dat hy uit aanhouding ontsnap het. Die susters en Wikus het Maandag met gemengde gevoelens in die hof gesit en vertel dat dit vir hulle moeilik is om hul ouers en suster se “moordenaars” te sien. “Daar gaan baie goed deur ons koppe. Dit is swaar om te weet hulle [die verdagtes] was die laaste om jou mense lewend te sien. Dit is ook moeilik om te sien hoe hulle met hul lewens aangaan, gesels en lag, en jy weet jou mense het nie daardie voorreg nie,” vertel Heidie. In Trudie en Heidie se oë sit die trane vlak en die hartseer breek deur in hul stemme wanneer hulle oor hul ouers en hul “ousus Elzabie” gesels. Hulle ervaar nou met die hofsaak weer al die slegte herinnering van voor af. “Ons sien hulle en weet wat hulle gedoen het. Ons weet hulle het gesien hoe ons ouers en suster hul laaste asem uitblaas,” sê Trudie. Die susters hoop om wel berusting ná die hofsaak te kry. Die vyf verdagtes wat aangekla word van Breggie, Dan en Elzabie Brand se moord, het Maandag in die hof in Kimberley verskyn. (Foto: Anja van der Merwe/Maroela Media) “Om te weet hulle gaan in die tronk sit en nie weer ander mense kan seermaak nie, bring ’n mate van berusting.” Die susters sê hulle is nog nie gereed om te vergewe nie. “Hulle het te veel van ons weggevat. Hulle het al die goeie herinneringe van ons gesteel, want as ons nou aan ons ouers dink, dink ons aan wat met hulle gebeur het.” Die susters het daagliks hul ouers gebel en ondanks die kilometers tussen hulle, het hul gereeld op die kleinhoewe gaan kuier. Die susters het op die kleinhoewe grootgeword en het in Hartswater skool gegaan. “Dit is ’n groot verlies om nie meer met geliefdes – met wie jy elke dag gesels het – te praat nie,” vertel Heidie. “Ons sal altyd die kuiers by hulle onthou,” sê Trudie. “Die kleinste ding wat ek doen, herinner my aan hulle.” Die Brand-egpaar was afgetree en het pas die kleinhoewe verkoop met die idee om ook Kaap toe te verhuis. Elzabie was ’n grafiese ontwerper en het tydelik by haar ouers op die kleinhoewe gewoon. Die moorde was ’n groot skok vir die gemeenskap van Vaalharts omdat plaasmoorde van so ŉ gewelddadige aard nie algemeen in dié gemeenskap is nie, vertel die susters. Johan Kloppers, berader by AfriForum se traumaeenheid, het die susters Maandag in die hof bygestaan. Hy het voor die aanvang van die hofsaak die susters gaan besoek om hulle op die hofsaak voor te berei. “Die emosies het hoog geloop: Van woede tot hartseer. Die susters soek antwoorde,” vertel Kloppers. Volgens Kloppers is die hofsaak soos ’n wond wat weer oopgeruk is. “Dit gaan nog ’n moeilike pad vir hulle wees.”